CELEX: 32015R1383
Language: hu
Date: 2015-05-28 00:00:00
Title: A Bizottság (EU) 2015/1383 felhatalmazáson alapuló rendelete (2015. május 28.) a 639/2014/EU felhatalmazáson alapuló rendeletnek az állatok után az 1307/2013/EU európai parlamenti és tanácsi rendelet alapján járó termeléstől függő támogatás azonosítási és nyilvántartási követelményeivel kapcsolatos jogosultsági feltételek tekintetében történő módosításáról

13.8.2015   
            
            
               HU
            
            
               Az Európai Unió Hivatalos Lapja
            
            
               L 214/1
            
         A BIZOTTSÁG (EU) 2015/1383 FELHATALMAZÁSON ALAPULÓ RENDELETE
   (2015. május 28.)
   a 639/2014/EU felhatalmazáson alapuló rendeletnek az állatok után az 1307/2013/EU európai parlamenti és tanácsi rendelet alapján járó termeléstől függő támogatás azonosítási és nyilvántartási követelményeivel kapcsolatos jogosultsági feltételek tekintetében történő módosításáról
   AZ EURÓPAI BIZOTTSÁG,
   tekintettel a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről szóló, 2013. december 17-i 1307/2013/EU európai parlamenti és tanácsi rendeletre (1) és különösen annak 52. cikke (9) bekezdésének a) pontjára,
   mivel:
   
               (1)
            
            
               Az 1307/2013/EU rendelet 52. cikke értelmében a tagállamok a rendelet IV. címének 1. fejezetében és a Bizottság által elfogadandó felhatalmazáson alapuló jogi aktusban megállapított feltételekkel termeléstől függő támogatást nyújthatnak a mezőgazdasági termelők részére.
            
         
               (2)
            
            
               A 639/2014/EU felhatalmazáson alapuló bizottsági rendelet (2) 53. cikkének (4) bekezdése szerint ha a termeléstől függő támogatás szarvasmarhafélékre és/vagy juhokra és kecskékre vonatkozik, a tagállamok a támogatás jogosultsági feltételeként meghatározzák az állatok azonosítására és nyilvántartására vonatkozóan az 1760/2000/EK európai parlamenti és tanácsi rendeletben, (3) illetve a 21/2004/EK tanácsi rendeletben (4) előírt követelményeket. Ennek következtében azon állatok után, amelyek egyszer nem felelnek meg az azonosítási és nyilvántartási követelményeknek, életük végéig nem adható termeléstől függő önkéntes támogatás, függetlenül a mulasztás utólagos pótlásától.
            
         
               (3)
            
            
               Az ilyen helyzetek orvoslása érdekében a 73/2009/EK tanácsi rendelet (5) 117. cikke szerint a marha- és borjúhúsra vonatkozó támogatások esetében az állatot kifizetésre jogosultnak kellett tekinteni akkor is, ha az információkat az állatra vonatkozó birtokon tartási időszak első napján átadták az illetékes hatóságnak.
            
         
               (4)
            
            
               Mivel a marha- és a borjúhúsra vonatkozó támogatások megszűntek, és a birtokon tartási időszak többé nem jogosultsági feltétele a termeléstől függő önkéntes támogatásnak, a 639/2014/EU felhatalmazáson alapuló rendelet 53. cikkének (4) bekezdése nem tartalmaz hasonló rendelkezést.
            
         
               (5)
            
            
               Ugyanakkor az arányosság biztosítása érdekében és a tagállam által meghatározott egyéb alkalmazandó jogosultsági feltételek sérelme nélkül a szarvasmarhaféléket támogatásra jogosultnak kell tekinteni, ha az azonosítási és nyilvántartási követelmények bizonyos időn belül teljesülnek. A következetesség érdekében ezt a szabályt a juhok és a kecskék esetében is alkalmazni kell.
            
         
               (6)
            
            
               Ezt a rendeletet a 2015. naptári évhez és az azt követő évekhez kapcsolódó állatállomány-alapú támogatás iránti kérelmek vonatkozásában kell alkalmazni,
            
         ELFOGADTA EZT A RENDELETET:
   1. cikk
   A 639/2014/EU felhatalmazáson alapuló rendelet 53. cikkének (4) bekezdése a következő albekezdésekkel egészül ki:
   
      „Az egyéb jogosultsági feltételek sérelme nélkül azonban egy állat akkor is jogosít támogatásra, ha az első albekezdésben említett, az azonosításra és a nyilvántartásra vonatkozó követelmények a tagállam által meghatározott határidőre teljesülnek, amely nem lehet később, mint:
      
                  a)
               
               
                  az állat birtokon tartási időszakának első napja, amennyiben a birtokon tartási időszak alkalmazandó;
               
            
                  b)
               
               
                  egy objektív kritériumok alapján kiválasztott és az I. melléklet szerint bejelentett érintett intézkedéssel összhangban álló dátum, amennyiben a birtokon tartási időszak nem alkalmazandó.
               
            A tagállamok 2015. szeptember 15-ig értesítik a Bizottságot a második albekezdésben említett határidőkről.”
   
   2. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   Ezt a rendeletet 2015. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. május 28-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 608. o.
   
   
      (2)  A Bizottság 2014. március 11-i 639/2014/EU felhatalmazáson alapuló rendelete a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet kiegészítéséről és X. mellékletének módosításáról (HL L 181., 2014.6.20., 1. o.).
   
      (3)  Az Európai Parlament és a Tanács 2000. július 17-i 1760/2000/EK rendelete a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről (HL L 204., 2000.8.11., 1. o.).
   
      (4)  A Tanács 2003. december 17-i 21/2004/EK rendelete a juh- és kecskefélék azonosítási és nyilvántartási rendszerének létrehozásáról, valamint az 1782/2003/EK rendelet, továbbá a 92/102/EGK és a 64/432/EGK irányelv módosításáról (HL L 5., 2004.1.9., 8. o.).
   
      (5)  A Tanács 2009. január 19-i 73/2009/EK rendelete a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről (HL L 30., 2009.1.31., 16. o.).